בס"ד ל במסכת שבת תש"פ אחיקם קשת AhikamKashat@gmail.com

אמר ר' ישמעאל: בוא וראה כמה קשה יום הדין שעתיד הקדוש ברוך הוא לדון את כל העולם כולו בעמק יהושפט. בזמן שתלמידי חכמים באים לפניו, אומר לכל אחד מהם: כלום עסקת בתורה? אמר לו: הן. אומר לו הקדוש ברוך הוא: הואיל והודית, אמור לפני מה שקרית, ומה ששנית בישיבה, ומה ששמעת בישיבה. מכאן אמרו: כל מה שקרא אדם יהא תפוש בידו, ומה ששנה כמו כן, שלא תשיגהו בושה ליום הדין (מדרש משלי פרק י).

לעולם הוי כונס דברי תורה כללים, שאם אתה כונסם פרטים מייגעים אותך ואי אתה יודע מה לעשות. משל לאדם שהלך לקיסרי וצריך מאה זוז או מאתים זוז הוצאה, אם נוטלם פרט מייגעים אותו ואינו יודע מה לעשות, אבל מצרפם ועושה אותם סלעים ופורט ומוציא בכל מקום שירצה (ספרי דברים פסקה שו)

# שאלות בדיקה על שבת ב-ל

השאלות מחולקות לחמישה חלקים, כאשר לכל אחד מארבעת החלקים הראשונים ציון נפרד (לחלק החמישי לא שייך ציון):

חלק א - 10 שאלות כלליות במסכת ברכות.

חלק ב – 10 שאלות כלליות במסכת שבת ב-ל. כמובן שהן היסודיות יותר.

חלק ג – 20 שאלות פרטניות במסכת שבת ב-ל.

חלק ד – 10 שאלות בתוס' מסכת שבת ב-ל. כמובן רק למי שלמד.

חלק ה – לחדודי – 5 חידות גם על ברכות וגם על שבת ב-ל.

אין צורך לפרט מידי בתשובות.

אם חלק מהשאלות קלות מידי בשבילך – זה סימן טוב מאוד. אבל מותר לזכור גם יותר מהשאלות שכאן...

אם ידעת לענות על שאלה אחת – זה כבר מצוין! זה כבר אומר שקנית משהו! כל תשובה נוספת שאתה יודע לענות – עוד יותר טוב!

על שאלות "איפה הבאנו" די לענות באיזה פרק. אם אפשר, עדיף אם זה בתחילת הפרק או באמצע או בסוף. ואם אפשר עדיף גם באיזה דף.

המבחן ארוך וכמובן שאפשר לעשות עם הפסקות...

# חלק א - שאלות כלליות במסכת ברכות

1. מהו הנושא של כל אחד מתשעת הפרקים במסכת?

1. במה נחלקו בית הלל ובית שמאי לגבי פירוש "בשכבך ובקומך"?

1. איפה הבאנו את האגדות על תפילת משה ותפילת חנה?

1. האם שניים שאכלו יחד צריכים לזמן? האם הם יכולים לזמן?

1. כמה דברים נאמרו בכוס של ברכה?

1. באיזה פרק הבאנו את האגדות על חלומות?

1. על איזו ארץ מברכים חמש ברכות ראיה?

1. קרא קריאת שמע ולא השמיע לאוזניו, כמה דעות יש בזה למסקנה ומהם?

1. מה פירוש "שומר לפרי" ומה נפק"מ מכך?

1. ביד ימין מראים טעמי תורה, התורה ניתנה בימין והיא קרובה לפה. מה ההלכה שאלו הטעמים שלה?

ציון על "שאלות כלליות במסכת ברכות": \_\_\_\_\_

להערכתי, הציון שהייתי מקבל על אותן שאלות לפני שלושה חודשים (לפני שהתחלנו את מסכת ברכות בדף היומי הוא \_\_\_\_\_

# חלק ב - שאלות כלליות במסכת שבת ב-ל

1. מה הנושא של המשנה הראשונה במסכת?

1. מה הנושא של הפרק השני במסכת?

1. באיזה פרק נמצאת סוגיית חנוכה, ואיך היא קשורה לפרק ההוא?

1. רשב"י וחבריו מפסיקים מלימודם לקריאת שמע ולא מפסיקים לתפילה – באיזו סוגיא הבאנו זאת?

1. האגדה הארוכה על השאלה האם מתים עדיפים או חיים עדיפים "לא המתים יהללו" "ושבח אני את המתים" "כי לכלב החי" – בגלל איזה עניין הגיעה, ובאיזה פרק?

1. מה הקשר של סוגיית י"ח דבר למסכת שבת?

1. מהן ארבע רשויות לשבת, ומה ההגדרה (העיקרית) של כל אחת מהן?

1. למסקנה, כיצד חייב על עקירה והנחה מתוך ולתוך יד, והרי אין בה ארבעה על ארבעה?

1. מהו הנושא הכללי של רוב דיני "יח דבר", מי נחלקו בהם, ומי בסוף הודה למי?

1. פתילות ושמנים שאין מדליקין בהן בשבת, האם מדליקים בהן בחנוכה?

ציון על "שאלות כלליות במסכת שבת ב-ל": \_\_\_\_\_

להערכתי, הציון שהייתי מקבל על אותן שאלות לפני חודש (לפני שהתחלנו את מסכת שבת בדף היומי) הוא \_\_\_\_\_

# חלק ג - שאלות פרטניות במסכת שבת ב-ל

1. עד איזה גובה של חלל רשות הרבים נחשב חלק מרשות הרבים? ומה לגבי כרמלית? ומה לגבי רשות היחיד?

1. מה דין רשות הרבים מקורה, ומדוע? ומה דין רה"ר שיש לה שתי מחיצות משני צדדיה?

1. "לא יעמוד אדם ברשות היחיד וישתה ברשות הרבים, ברשות הרבים וישתה ברשות היחיד". מה הדין בכרמלית?

1. למה לא להתפלל בלשון ארמית, ולמה בביקור חולים מותר?

1. הבא ראשו ורוב במים שאובין - מה גזרו עליו ומדוע?

1. מה נאמר על "הלל ושמעון גמליאל ושמעון"?

1. "תנן: אלו פוסלין את התרומה: האוכל אוכל ראשון, והאוכל אוכל שני, והשותה משקין טמאין, והבא ראשו ורובו במים שאובין, וטהור שנפלו על ראשו ורובו שלשה לוגין מים שאובין, והספר, והידים והטבול יום, והאוכלים והכלים שנטמאו במשקין." מה מהרשימה הנ"ל אינו מי"ח דבר למסקנה?

1. ברכת מעין שבע של ליל שבת (מגן אבות בדברו) – באיזו סוגיא הוזכרה?

1. מי נחלקו האם מסיקים בשברי כלים?

1. באלו שלוש מחלוקות נחלקו שמאי והלל?

1. על איזה צמח נאמר שהוא גדל על בצעי המים, ומדלים אותו על פתחי החנויות, ומגרעיניו מכינים שמן, ובצילו יושבים החולים?

1. ב"ה אומרים מוסיף והולך, ב"ש אומרים פוחת והולך. מהם שני הטעמים לדברי ב"ה ומהם שני הטעמים לדברי ב"ש?

1. לדעה שאין מדליקין מנר לנר, הגמרא הסתפקה האם טעמו משום ביזוי מצווה או אכחושי מצווה. מה הנפק"מ בין שני הטעמים הללו?

1. באלו שלושה דברים רבה היה פוסק כשמואל?

1. מה עדיף ממה: נר ביתו ונר חנוכה? נר ביתו וקידוש? נר חנוכה וקידוש?

1. הגמרא שואלת האם מזכירים "על הניסים" במוסף של ראש חודש. מה הצד שלא להזכיר?

1. האם מותר להדליק בטבל טמא, ומדוע?

1. אלו שלושה דברים נאמרו בכל היוצא מן העץ, שפשתן יוצא מן הכלל בהם (שניים במשנה, ואחד בסוגיית הגמרא עוד לפני המשנה הזו)?

1. מה מיוחד בחיה ששמה "קרש"?

1. על מה נאמר "לא המתים יהללו", על מה נאמר "ושבח אני את המתים", על מה נאמר "כי לכלב חי הוא טוב מן האריה המת"?

ציון על "שאלות פרטניות במסכת שבת ב-ל": \_\_\_\_\_

להערכתי, הציון שהייתי מקבל על אותן שאלות לפני חודש (לפני שהתחלנו את מסכת שבת בדף היומי) הוא \_\_\_\_\_

# חלק ד - שאלות בתוס' במסכת שבת ב-ל

1. במה שונה מלאכת הוצאה משאר המלאכות?

1. האם רבינא שאל גם על הזמנה של מרחץ?

1. "תחת נכרי ולא תחת חבר". מה זה חבר?

1. האם ימי ליבון קלים יותר מימי נידות? ומי נהג לא למסור מפתח מידו לידה בימי נידותה?

1. כתוב שרשב"י כשהיה במערה היה מתפלל, והרי "רשב"י וחבריו לא מפסיקים לתפילה"!

1. האם מותר לתת לגוי לעשות מלאכה בקבלנות בשבת?

1. נר שעוה שלנו – מותר להדליק בו לנר שבת?

1. מה טעם האיסור בנוי סוכה?

1. איזה איסור יש על עשיית מלאכה ביום טוב?

1. האם גוזרים לא לגרור במקום מרוצף אטו מקום שאינו מרוצף?

ציון על "שאלות בתוס' במסכת שבת ב-ל": \_\_\_\_\_

להערכתי, הציון שהייתי מקבל על אותן שאלות לפני חודש (לפני שהתחלנו את מסכת שבת בדף היומי) הוא \_\_\_\_\_

# חלק ה - לחדודי – חידות גם על ברכות וגם על שבת ב-ל

איפה הזכרנו את דיני בית הכיסא, ולא במסכת ברכות?

איפה הזכרנו את "אתה חוננתנו", ולא בפרק חמישי של ברכות?

איפה הזכרנו את הלן שבעה ימים בלי חלום, ולא בסוגיא על חלומות?

איפה יש במסכת שבת משנה שכתוב בה "פטור" ופירושו "מותר", ולא הוזכרה במימרא "כל פטורי שבת פטור אבל אסור חוץ משלושה שפטור ומותר"?

איפה הזכרנו תוספת לתפילת שמונה עשרה, ולא במסכת ברכות?